En liten (ca. 2,5 mm), sterkt hvelvet, bredt oval snutebille. Kroppen, særlig undersiden, er høyt hvelvet. Grunnfargen er mørkebrun eller svart, kroppen er delvis kledt med lyse skjell, særlig på sidene. De mangler påfallende, oppstående hår. Hodet er temmelig lite, fasettøynene er store, men flate, snuten er kraftig og krum. Antennene er knebøyde, ganske slanke med en markert kølle, og sitter festet på snuten i den ytre halvdelen. Brystskjoldet (pronotum) er mye smalere enn dekkvingene, fremst med en markert "krage", sidene er rundede. Dekkvingene har markerte skuldre og tydelige punktrekker. Beina er forholdsvis korte, og kan foldes tett inntil kroppen.